EY:n perustamissopimuksen 251 artiklan 2 kohdan mukainen KOMISSION TIEDONANTO EUROOPAN PARLAMENTILLE neuvoston vahvistamasta yhteisestä kannasta Euroopan parlamentin ja neuvoston asetuksen antamiseksi lähtö- ja saapumisaikojen jakamista yhteisön lentoasemilla koskevista yhteisistä säännöistä annetun neuvoston asetuksen (ETY) N:o 95/93 18 päivältä tammikuuta 1993 muuttamisesta

2002/0013 (COD)

EY:n perustamissopimuksen 251 artiklan 2 kohdan mukainen KOMISSION TIEDONANTO EUROOPAN PARLAMENTILLE neuvoston vahvistamasta yhteisestä kannasta Euroopan parlamentin ja neuvoston asetuksen antamiseksi lähtö- ja saapumisaikojen jakamista yhteisön lentoasemilla koskevista yhteisistä säännöistä annetun neuvoston asetuksen (ETY) N:o 95/93 18 päivältä tammikuuta 1993 muuttamisesta

1. TAUSTA

Ehdotus toimitettiin Euroopan parlamentille ja neuvostolle (asiakirja KOM(2002) 7 lopullinen - 2002/0013 COD): // [14.1.2002]

Talous- ja sosiaalikomitea antoi lausuntonsa: // [21.3.2002]

Euroopan parlamentti antoi lausuntonsa ensimmäisessä käsittelyssä: // [6.2.2002]

Yhteinen kanta vahvistettiin: // [25.3.2002]

2. KOMISSION EHDOTUKSEN TARKOITUS

Komission ehdotuksen tarkoituksena on muuttaa lähtö- ja saapumisaikojen jakamista yhteisön lentoasemilla koskevia nykyisiä sääntöjä siten, että kahteen aikataulukauteen (kesäkauteen 2001 ja talvikauteen 2001-2002), joihin syyskuun 11. päivän 2001 tapahtumilla on ollut haitallinen vaikutus, ei sovelleta asetuksen 10 artiklan 3 kohtaa. Tämän kohdan mukaisesti lasketaan aiemmin saavutettuihin oikeuksiin perustuvat lähtö- ja saapumisajat aikataulukauden lopussa. Ehdotuksen mukaan lähtö- ja saapumisaikojen käyttölaskelmissa ei näinä kahtena aikataulukautena sovellettaisi "käytä tai menetä" -sääntöä, jotta lentoyhtiöt voisivat mukauttaa liikennettään niinä aikataulukausina, joihin edellä mainitut tapahtumat vaikuttavat.

3. YHTEISTÄ KANTAA KOSKEVIA HUOMAUTUKSIA

Neuvosto on muuttanut komission ehdotusta lisäämällä siihen nimenomaisen viittauksen lähtö- ja saapumisaikoihin, jotka olivat jaettuina lentoliikenteen harjoittajille 11. syyskuuta 2001. Tämän päivämäärän tilannetta pidetään vertailukohtana, kun lähtö- ja saapumisaikoja jaetaan kesäkaudelle 2002 ja talvikaudelle 2002-2003.

Komissio katsoo, ettei tämä muutos vaikuta ehdotuksen sisältöön tai tarkoitukseen. Syyskuun 11. päivä 2001 kuuluu yksiselitteisesti kesäkauteen 2001. Tälle kaudelle jaetut lähtö- ja saapumisajat olivat jo käytössä 11. syyskuuta 2001. Myös talvikauden 2001-2002 lähtö- ja saapumisajat oli tuolloin jo jaettu kesäkuussa 2001 pidetyssä IATA:n aikataulukokouksessa. Lisäksi asetuksen 10 artiklan 4 kohdassa säädetty määräaika lähtö- ja saapumisaikojen palauttamiselle lähtö- ja saapumisaikojen pooliin (31. elokuuta 2001) oli kulunut umpeen. Näin ollen lentoliikenteen harjoittajat olivat 11. syyskuuta 2001 jo vahvistaneet lähtö- ja saapumisaikansa talvikaudelle 2001-2002.

Ilman asetuksen 10 artiklan 3 kohdan soveltamista koskevaa poikkeusta lentoliikenteen harjoittajat ovat vaarassa menettää kesäkauden 2001 ja talvikauden 2001-2002 lopussa lähtö- ja saapumisaikojen poolin näiden aikataulukausien aikana käyttämättä jääneet lähtö- ja saapumisajat. Tästä syystä lentoliikenteen harjoittajille annetaan oikeus pitää kesäkauden 2001 ja talvikauden 2001-2002 lopussa sama lähtö- ja saapumisaikojen sarja kuin niille oli jaettu aikataulukausien alussa riippumatta siitä, kuinka lähtö- ja saapumisaikoja on käytetty. Koordinaattoreiden on siis hyväksyttävä se, että lentoliikenteen harjoittajille jaetaan sama lähtö- ja saapumisaikojen sarja vuoden 2002 aikataulukausien eli kesäkauden 2002 ja talvikauden 2002-2003 alussa. Koska poikkeus kuitenkin kattaa ainoastaan vuoden 2001 aikataulukaudet, lentoliikenteen harjoittajien on noudatettava täysimääräisesti asetuksessa säädettyjä käyttövaatimuksia vuoden 2002 aikataulukausina ja sitä seuraavina aikataulukausina. Muussa tapauksessa niille ei muodostu aiemmin saavutettuihin oikeuksiin perustuvaa oikeutta lähtö- ja saapumisaikoihin aikataulukausien lopussa.

4. PÄÄTELMÄ

Edellä kuvatuista syistä komissio tukee neuvoston yhteistä kantaa.